钦定古今图书集成/明伦汇编/氏族典/第383卷 > 李孝伯
## 钦定古今图书集成/明伦汇编/氏族典/第383卷 > 李孝伯

按《魏书李孝伯传》：“孝伯，赵郡人，高平公顺从父弟父。
曾以教授为业。太祖时，征拜博士，出为赵郡太守，令
行禁止，并州丁零惮不入境。贼于常山界得一死鹿，
谓赵郡地也。贼长责之，还令送鹿故处。邻郡为之谣
曰：‘诈作赵郡鹿，犹胜常山粟’。其见惮如此。孝伯少传
父业，博综群言，从兄顺言之于世祖，征为中散，转侍”
郎、光禄大夫，赐爵南昌子，委以军国机密，甚见亲宠。
迁北部尚书。以频从征伐功，进爵寿光侯。真君末，车
驾南伐，刘义隆子武陵王骏遣将马文恭至萧城，前
军击破之，文恭走免。世祖至彭城，登亚父冢以望城
内。遣孝伯至小市，骏亦遣其长史张畅对孝伯，与相
问劳。孝伯风容闲雅，答应如流，畅及左右甚相嗟叹。
世祖大喜，进爵宣城公。兴安二年，出为使持节、散骑
常侍、平西将军、秦州刺史。太安三年卒。子安民、安上。
安民袭爵寿光侯，司徒司马，卒。安上，钜鹿太守，亦早
卒。